Imtella' April 28, 2021 Raġel li kien qed isuq karozza meta tajjar sewwieq ta' mutur ġie ordnat jagħtih €37,758 war ali nżamm responsabbli tal-inċident f'Għawdex. L-inċident kien seħħ fil-15 ta' Ġunju 2017, għall-ħabta tat-8.10 a.m., fi Triq l-Għarb fl-istess raħal Għawdxi. George Zahra kien għaddej bil-mutur tiegħu tal-għamla Honda XR fid-direzzjoni lejn ir-Rabat meta ntlaqat minn Ford Fiesta misjuqa minn Giuda Taddeo Farrugia. Bid-daqqa Zahra ntilef minn sensih u meta stenbaħ sab ruħu mdawwar mill-pulizija u xi nies. Huwa ttieħed l-Isptar Ġenerali t'Għawdex fejn jaħdem bħala infermier u kien konfermat is-suspett tiegħu jiġifieri li kellu ksur f'idu l-leminija u fix-xewka ta' daru. Zahra fetaħ il-kawża kontra Farrugia fil-Qorti tal-Maġistrati fejn quddiem il-Maġistrat Brigitte Sultana sostna li x-xufier tal-karozza qabad u dar għal triq oħra. Min-naħa tiegħu, Farrugia ammetta li l-inċident seħħ b'tort tiegħu imma flimkien mal-kumpanija tal-assikurazzjoni tiegħu ma qablux dwar l-ammont tal-kumpens li kien qed jitlob Zahra. Wara li semgħet iż-żewġ naħat il-Maġistrat Sultana rat ir-rapport mediku fejn irriżulta li Zahra kien sofra diżabilità permanenti ta' 5% u li kellu 25 sena u ordnat lil Farrugia jagħtih kumpens ta' €37,758.